Stora Enson uuden puusta rakennettavan pääkonttorin arkkitehtuurikilpailun osallistujat valittu | ammattilehti.fi
Käyntejä kotisivuilla:16440401 kpl
Stora Enson uuden puusta rakennettavan pääkonttorin arkkitehtuurikilpailun osallistujat valittu
Stora Enso rakennuttaa yhdessä työeläkeyhtiö Varman kanssa uuden pääkonttorin Helsingin keskustaan. Katajanokalla sijaitsevan puisen toimitilan arkkitehtuurikilpailuun osallistuu kuusi arkkitehtitoimistoa. Kilpailu käynnistyy helmikuussa. Rakennukseen tulee Stora Enson pääkonttorin lisäksi hotelli.
"Halusimme saada mukaan kunnianhimoisia, luonnonmateriaalin erinomaisesti hallitsevia ja vastuullisesti toimivia arkkitehtitoimistoja, sillä rakennuksesta on tarkoitus tehdä hiilineutraali. Etsimme myös toimistoja, jotka toisivat kilpailuun keskenään erilaisia ehdotuksia. Suomalaisten ammattilaisten lisäksi haimme kansainvälistä näkökulmaa", Varman kiinteistöistä vastaava sijoitusjohtaja Ilkka Tomperi sanoo.
Anttinen Oiva Arkkitehdit, Helsinki, Suomi
Arkkitehtitoimisto ALA, Helsinki, Suomi
Shigeru Ban Architects Europe, Pariisi, Ranska/Japani
Snøhetta, Oslo, Norja
PES-Arkkitehdit, Helsinki, Suomi
White Arkitekter, Tukholma, Ruotsi
Arkkitehtuurikilpailun tavoitteena on luoda korkeatasoinen ja valtakunnallisesti merkittävään kulttuuriympäristöön sopiva toimitila, joka huomioi myös kaupunkilaisten mahdollisuuden nauttia paikasta ja merellisestä sijainnista. Tontti sijaitsee osoitteessa Katajanokanlaituri 4. Kilpailun kaupunkikuvalliset ja kaupunkitilan toiminnalliset tavoitteet on laadittu yhteistyössä Helsingin kaupungin kanssa ja alueelle on valmisteille asemakaavan muutos.
"Uuden rakennuksen suunnittelussa hyödynnetään Stora Enson syksyllä lanseeraamaa toimistorakentamisen konseptia. Uskomme, että tulevaisuudessa yhä suurempi osa toimistorakennuksista tehdään puusta, joka on hyvä valinta niin työntekijöiden hyvinvoinnin kuin ympäristönkin näkökulmasta", sanoo Stora Enson Wood Products -divisioonan liiketoiminnan kehityspäällikkö Antto Kauhanen.
"Tavoitteena on saada vuokralaiseksi ympäristö- ja vastuullisuusnäkökulmista laajasti kiinnostunut hotelliyrittäjä, jolle puurakenteinen ja hiilineutraali toimitila olisi arvo itsessään. Rakennukselle on tarkoitus hakea vastuullisuusnäkökulmat laajasti huomioiva LEED Platinum -ympäristösertifikaatti", Tomperi sanoo.